Αναστάτωση επικράτησε το πρωί της Τετάρτης στο σχολικό συγκρότημα στο οποίο στεγάζεται το 4ο Επαγγελματικό Λύκειο Πάτρας, στην οδό Αυστραλίας, στην Αγυιά.

Σύμφωνα με τα πρώτα στοιχεία του tempo24.news, έγινε ρίψη δύο καπνογόνων, ενώ οι δράστες φέρεται να πέταξαν και δυναμιτάκια, με αποτέλεσμα μια καθηγήτρια να μεταφερθεί στο νοσοκομείο του Ρίου. Παράλληλα, κάποιοι μαθητές παρουσίασαν αναπνευστικά προβλήματα, καθώς η ατμόσφαιρα ήταν αποπνικτική. Ο χώρος εκκενώθηκε.

Για το περιστατικό ενημερώθηκε η αστυνομία. Εκτιμάται πως πρόκειται για πράξη εξωσχολικών ατόμων.

Σύμφωνα με νεότερες πληροφορίες, στο νοσοκομείο έχει μεταφερθεί και ένας μαθητής, ενώ η καθηγήτρια φαίνεται να έχει τραυματιστεί ελαφρά στο αφτί.

Η κατάσταση παραμένει συγκεχυμένη, καθώς τώρα γίνεται καταγραφή του συμβάντος από την αστυνομία.

«Παλιοί» γνώριμοι

Ο πρόεδρος του 15μελούς, μιλώντας στο tempo24, υποστήριξε πως πρόκειται για άτομα από το σχολικό περιβάλλον, τα οποία έχουν προκαλέσει προβλήματα και στο πρόσφατο παρελθόν.

Πηγή: tempo24.gr